**objava za medije / za objavu odmah**

**Na varaždinskome placu obilježen Dan kestena**

 Varaždinska tržnica je u subotu, 14. listopada obilježila Dan kestena. Plac je bio pun posjetitelja, a svatko je mogao pronaći nešto za sebe. U humanitarne svrhe prodano je čak 40 kilograma pečenih kestena. Osim kestena, posjetitelji su mogli uživati u brojnim domaćim kolačima koje su pripremile vrijedne žene iz udruga **'Hajdina'**, **'Trnovečko srce'** te udruge **oboljelih od celijakije Sjeverozapadne Hrvatske**.

Najmlađi su također imali priliku sudjelovati u ovoj manifestaciji. Dječji vrtići iz Varaždina i okolice izložili su svoje likovne radove po cijeloj tržnici i privukli posebnu pažnju posjetitelja. Ovi zanimljivi radovi pristigli su kao odgovor na nagradni natječaj **'Plodovi jeseni u Varaždinu na placu'** i vrlo su kreativni te će biti izazov komisiji koja će odlučivati o najboljem među njima.

Svaka subota prijepodne pretvara varaždinski plac u najfrekventnije mjesto u gradu. Kako je jesen već u punom zamahu plac obiluje mnoštvom proizvoda tipičnih za ovo doba godine poput mandarina, kestena, svježih bundeva, sočnih jabuka i mnogočega drugog.

Iz Gradske tržnice za iduću subotu, 21. listopada najavljuju humanitarnu **Vrganijadu** u suradnji s Rotary klubom, dok 28. listopada slijedi **Festival tikvi**. Bliže se Svi sveti, pa će se na Starom sajmištu na Banfici od 27.10. do 1.11. održavati **Sajam cvijeća i svijeća**.

**Za više informacija:**

Predrag Ciglar, direktor

T: 042 320 956

E: info@varazdinskiplac.hr